પરિણામે જીએસટી વિધેયકથી માંડીને અનેક આર્થિક સુધારાઓ મનમોહનસિંઘ કરી ન શક્યા અને અર્થતંત્ર મંદ પડ્યું. અધૂરામાં પૂરું નબળી ગાયને ઝાઝી બગાઇઓ વળગે તેમ 2G સ્કેમ, કોલસા કૌભાંડ, માઇનિંગ કૌભાંડ ઇત્યાદિ સાથીપક્ષોના કૌભાંડોને કારણે અને મનમોહનસિંઘનો પુરતો કંટ્રોલ ન હોવાને કારણે સરકાર ખાસ્સી બદનામ થઇ. સામે પક્ષે ચૂંટણી ટાણે ભાજપે પ્રધાનમંત્રીપદના નેતા તરીકે નરેન્દ્ર મોદીને પ્રોજેક્ટ કર્યા. છટાદાર વકતવ્ય અને આક્રમક શૈલીને કારણે નરેન્દ્ર મોદીએ ઠેર-ઠેર જાહેર સભાઓમાં મનમોહનસિંઘ સરકારની જોરદાર ઝાટકણી કાઢી. સૂંડલા મોંઢે સંખ્યાબંધ વચનો આપ્યાં. પ્રજામાં રાતોરાત કંઇક નવું ક્રાન્તિકારી કરી દેખાડવાની ધગશ દર્શાવી. દા.ત. વિદેશમાંથી કાળા નાણાં લાવી દરેકના ખાતામાં રૂ.૧૫ લાખ જમા કરાવવાથી માંડીને દેશના કરોડ યુવાનોને દર વર્ષે રોજગારી આપવાનાં વચનો આપ્યાં, પરંતુ આજે સત્તા પ્રાપ્ત કર્યાના પોણા ચાર વર્ષ બાદ હવે મોદી સરકારને પ્રતીતિ થઈ છે કે, વર્ષ-૨૦૧૯માં ચૂંટણી જીતવી એ લોઢાના ચણા ચાવવા જેટલું કઠિન કાર્ય સિદ્ધ થઈ શકે તેમ છે.